Uredba Komisije (EGS) št. 344/91

z dne 13. februarja 1991

o določitvi podrobnih pravil za izvajanje Uredbe Sveta (EGS) št. 1186/90 o razširitvi obsega lestvice Skupnosti za razvrščanje trupov odraslih goved

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 1186/90 z dne 7. maja 1990 o razširitvi obsega lestvice Skupnosti za razvrščanje trupov odraslih goved [1] in zlasti člena 2 Uredbe,

ker sta Uredba (EGS) št. 1186/90 in zlasti člen 1 Uredbe določila, da se obseg lestvice Skupnost za razvrščanje trupov odraslih goved, vpeljane z Uredbo Sveta (EGS) št. 1208/81 z dne 28. aprila 1981 o določitvi lestvice Skupnosti za razvrščanje trupov odraslih goved [2], razširi tako, da zajema vse trupe in polovice na trgu;

ker se morajo določiti pogoji za označevanje razvrščenih trupov; ker je predvideni sistem označevanja za proizvode, dostavljene v intervencijo, najprimernejši za ta namen in ker je torej treba sprejeti določbe za označevanje, podobno tistemu, ki je določeno v Uredbi Komisije (EGS) št. 859/89 z dne 29. marca 1989 o določitvi podrobnih pravil za izvajanje intervencijskih ukrepov v sektorju govejega in telečjega mesa [3], kakor je bila nazadnje spremenjena z Uredbo (EGS) št. 2271/90 [4], in zlasti v členu 4(3) Uredbe, medtem ko pooblašča države članice, da dovolijo izjeme glede mesta oznak, ki jih določa;

ker skladno s praksami v nekaterih državah članicah, ob nekaterih pogojih etiketiranje zagotavlja enaka jamstva kakor označevanje, kar zadeva zanesljivost identifikacije, in poleg tega omogoča natančnejše podatke; ker je torej primerno, da se državam članicam dovoli uporabljati etiketiranje namesto označevanja;

ker je treba sprejeti določbo za označevanje kategorije skladno z Uredbo (EGS) št. 1208/81 in zlasti členom 3(1) Uredbe;

ker se je, glede na omejeno zmožnost nekaterih manjših klavnic, treba ravnati po členu 2(b) Uredbe (EGS) št. 1186/90 in je treba sprejeti določbo, da ima država članica možnost zaprositi za opustitev obveznega sistema razvrščanja, kjer gre za klanje majhnega povprečnega števila odraslih goved; ker mora Komisija pri odločanju o tem upoštevati nekatere okoliščine, zlasti cilj postopnega usklajevanja na tem področju; ker pa je zaradi enostavnejšega izvajanja zgoraj navedene določbe pri manjših obratih priporočljivo pooblastiti države članice, da same dovolijo to opustitev pri obratih, ki kot letno povprečje ne koljejo več kakor 75 glav odraslih goved na teden, in kadar trgovci, ki se ukvarjajo izključno s prodajo na drobno, kupujejo živo govedo in ga dajejo v zakol po pogodbi;

ker je v primerih, v katerih odobreni obrat zgolj odstranjuje kosti iz vseh kupljenih in razvrščenih trupov, obvezno označevanje izgubilo svojo vlogo;

ker mora razvrščanje izvajati osebje s potrebno usposobljenostjo, potrjeno z dovoljenjem ali pooblastilom;

ker se mora zanesljivost razvrščanja preverjati z dejanskim preverjanjem, ki ga izvajajo uradni organi ali zasebni izvajalci, nepovezani s klavnicami, ki jih pregledujejo; ker mora biti zagotovljena možnost kaznovanja nepravilnega razvrščanja, zlasti s preklicem dovoljenja odgovorne osebe;

ker mora biti državam članicam naloženo, da obvestijo Komisijo o dejanjih, izvedenih za zagotovitev skladnosti z Uredbo (EGS) št. 1186/90, in kaznujejo zlasti kršitve te uredbe;

ker Upravljalni odbor za goveje in telečje meso ni dal mnenja v roku, ki ga je določil njegov predsednik,

SPREJELA NASLEDNJO UREDBO:

Člen 1

1. Označevanje iz člena 1(1) Uredbe (EGS) št. 1186/90 za cele trupe ali polovice, razvrščene po lestvici Skupnosti za razvrščanje trupov odraslih goved, določene z Uredbo (EGS) št. 1208/81 v odobrenih obratih, se izvaja z oznako kategorije ter razreda mesnatosti in zamaščenosti.

Označevanje se izvaja z žigosanjem, pri čemer se uporablja neizbrisno in nestrupeno črnilo po metodi, ki jo odobrijo pristojni nacionalni organi; črke in številke morajo biti visoke najmanj dva centimetra. Oznake se nanesejo na zadnji dve četrtini na ledje v višini četrtega ledvenega vretenca in na sprednji dve četrtini na prsi med 10 in 30 centimetri od odrezanega roba prsnice. Vendar pa lahko države članice določijo druga mesta na vsaki četrtini, pod pogojem, da o tem vnaprej obvestijo Komisijo.

2. Brez poseganja v člen 4(3)(d) Uredbe (EGS) št 859/89 in člen 2(2) Uredbe Komisije (EGS) št. 3445/90 [5] lahko države članice dajo pooblastilo, da se označevanje nadomesti z uporabo nalepk pod naslednjimi pogoji:

- etikete se lahko shranjujejo in pritrdijo samo v odobrenih obratih, ki koljejo živali; etikete ne smejo biti manjše od 5 × 10 cm,

- poleg zahtev iz odstavka 1 se mora označiti še registrska številka klavnice, identifikacijska ali klavna številka živali, datum zakola in masa trupa,

- označbe iz druge alinee morajo biti povsem čitljive in jih ni dovoljeno spreminjati,

- etikete morajo biti obstojne pred potvorbami in trdno pripete na vsako četrtino na mestih, določenih v odstavku 1.

3. Oznake in etikete se ne smejo odstraniti, dokler se iz četrti ne odstranijo kosti.

4. Kategorija se označi skladno s členom 3(1) Uredbe (EGS) št. 1208/81.

Člen 2

1. Na prošnjo države članice Komisija oprosti obveznosti v zvezi z razvrščanjem trupov odraslih goved, določene s členom 1 Uredbe (EGS) št. 1186/90, za odobrene obrate, ki kot letno povprečje koljejo le majhno število odraslih goved na teden; pri odločanju o tem Komisija upošteva razvoj zmogljivosti klavnic, organizacijo postopkov pri sistemu razvrščanja in cilj postopnega usklajevanja na tem področju.

Opustitev mora imeti omejen rok veljavnosti.

2. Brez poseganja v prvi odstavek se države članice lahko odločijo, da zahteve glede razvrščanja trupov odraslih goved iz člena I Uredbe (EGS) št. 1186/90 niso obvezne:

- za odobrene obrate, ki kot letno povprečje ne koljejo več kakor 75 odraslih glav živine na teden,

- za trgovce na drobno, ki kupujejo žive živali in jih dajo v zakol po pogodbi za svoj račun.

3. Obveznosti glede označevanja trupov odraslih goved, določene v členu 1, ne veljajo za odobrene klavnice, ki same odkoščujejo trupe.

Člen 3

1. Države članice zagotovijo, da izvedejo razvrščanje usposobljeni tehniki, ki so v ta namen pridobili dovoljenje. Dovoljenje se lahko nadomesti s pooblastilom, ki ga da država članica, kadar tako pooblastilo ustreza priznanju usposobljenosti.

2. Razvrščanje v obratih iz člena 1 Uredbe (EGS) št. 1186/90 preverja na kraju samem in brez vnaprejšnjega opozorila, od klavnice neodvisen organ. Pregledi se morajo opraviti najmanj dvakrat vsake tri mesece v vseh odobrenih obratih, ki izvajajo razvrščanje, in se morajo nanašati na vsaj 30 naključno izbranih trupov. Pri odobrenih obratih, omenjenih v prvi alinei člena 2(2), se pogostost preverjanja lahko zmanjša na en sam pregled vsake tri mesece.

V primerih, pri katerih se med temi inšpekcijami ugotovi, da je večje število razvrstitev ali označevanj netočno in ni skladno s pravili, se število pregledanih trupov in pogostost naključnega preverjanja poveča ter se lahko prekliče dovoljenje, določeno v prejšnjem odstavku.

3. Države članice obvestijo Komisijo o ukrepih za izvajanje člena 3 Uredbe (EGS) št. 1186/90 in o kaznih za kršitve, kakršni sta zlasti poneverjanje žigov in etiket ter goljufanje pri njihovi rabi ali če izvaja razvrščanje osebje, ki za to ni pridobilo dovoljenja.

Člen 4

Ta uredba začne veljati 1. junija 1991.

Ta uredba je v celoti zavezujoča in se neposredno uporablja v vseh državah članicah.

V Bruslju, 13. februarja 1991

Za Komisijo

Ray Mac Sharry

Član Komisije

[1] UL L 119, 11.5.1990, str. 32.

[2] UL L 123, 7.5.1981, str. 3.

[3] UL L 91, 4.4.1989, str. 5.

[4] UL L 204, 2.8.1990, str. 45.

[5] UL L 333, 30.11.1990, str. 30.

--------------------------------------------------